Diari Oficial de la Generalitat Valenciana


Sumari del DOGV 6722, del 27-02-2012 (2012/1650)

RESOLUCIÓ de 14 de febrer de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació de la Comunitat Valenciana Hospital de Sant Marc i Sant Francesc de Borja, així com el balanç de la seua liquidació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6722

Data del DOGV
:   27-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1650


Data del document
:   14-02-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 14 de febrer de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació de la Comunitat Valenciana Hospital de Sant Marc i Sant Francesc de Borja, així com el balanç de la seua liquidació. [2012/1650]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundació de la Comunitat Valenciana Hospital de Sant Marc i Sant Francesc de Borja, així com el balanç de liquidació aprovat per este òrgan de govern, en resulten els següents  
  
  
Fets  
Primer. Amb data 4 de febrer de 2011, segons registre d'entrada del Prop - La Safor posteriorment remés al registre general de la Conselleria de Justícia i Administracions Públiques amb data 14 de febrer de 2011, la Fundació de la Comunitat Valenciana Hospital Sant Marc i Sant Francesc de Borja, d'ara en avant la Fundació, va presentar un escrit en què sol·licitava al Protectorat de Fundacions la ratificació de l'acord del Patronat de la Fundació, amb data 28 de juny de 2010, aprovatori de l'extinció de la Fundació a causa de la realització íntegra de la finalitat fundacional, tal com es desprén de la documentació aportada.  
  
Este acord d'extinció consta com a elevat a escriptura pública amb data 21 de juny de 2011, autoritzada per la notària del Col·legi de València María-Teresa Marín Garrido, amb el número 869 del seu protocol, complementada per mitjà de diligència incorporada el 28 de juliol de 2011, integrats a l'escriptura matriu la memòria justificativa de la causa d'extinció i el balanç de la situació patrimonial amb data d'adopció de l'acord d'extinció esmentat.  
Segon. La Fundació té l'origen en el testament atorgat pel fundador, Melchor Centellas de Borja, el 24 de setembre de 1655. Els marmessors del fundador en van atorgar l'escriptura fundacional i la duquessa de Gandia redactà els estatuts pels quals havia de regir-se la Fundació. Per mitjà de la Resolució de 21 de novembre de 1916, del Ministeri de la Governació, la Fundació va ser classificada de beneficència particular.  
  
L'objecte inicial de la Fundació era l'acolliment a l'Hospital de Gandia de tots els malalts pobres de la ciutat, vassalls i dels estats del comtat d'Oliva o d'altres llocs que foren del duc de Gandia, com també de tots els transeünts que anaren a l'Hospital de València.  
  
Després de l'adaptació dels estatuts, inscrita en el Registre de Fundacions de la Comunitat Valenciana, en l'article 6 de la Resolució de 9 de juliol de 2001, de la secretària general de la Conselleria de Justícia i Administracions Públiques, es disposa que «la Fundació té com a objecte la promoció, l'execució i el finançament d'activitats benèfiques, socials o culturals. Correspon al Patronat de la Fundació determinar la manera en què cal complir els fins enumerats en este article. Les prestacions de la Fundació s'atorgaran de forma no lucrativa. El desenrotllament de l'objecte de la Fundació s'efectuarà a través d'alguna de les formes d'actuació següents: promovent, subvencionant o patrocinant les activitats incloses en l'objecte o finalitat.»  
L'últim patronat que consta inscrit en el Registre de Fundacions de la Comunitat Valenciana segons la Resolució de 12 de juliol de 2010, del secretari autonòmic de Justícia de la Conselleria de Justícia i Administracions Públiques, és el següent:   
President: l'abat de la Col·legiata de Gandia, Ángel Saneugenio Puig. Secretari patró: Luis Tomás Palacios Ronda. Tresorera patrona: María Cristina Juan Selfa. Patrons: el secretari de l'Ajuntament de Gandia, Lorenzo Vicente Pérez Sarrión; el rector de la Comunitat de Religiosos de la Companyia de Jesús de Gandia, Vicente Almiñana Lloret; la registradora de la propietat María-Elena Domínguez Prieto; el canonge penitenciari de la Col·legiata de Gandia, José Morant Deusa; el rector de la Comunitat de Pares Escolapis a Gandia, Francesc Mulet i Rius; l'alcalde president de l'Ajuntament de Gandia, José-Manuel Orengo Pastor; i la duquessa de Gandia, Ángela María Téllez-Girón.  
Per mitjà de la Resolució de 23 de febrer de 2004, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure en el Registre de Fundacions de la Comunitat Valenciana l'increment de la dotació, que va quedar establida en trenta mil cinc-cents euros (30.500 euros).  
Tercer. D'acord amb la documentació aportada, la causa d'extinció de la Fundació es troba en la realització íntegra de la finalitat fundacional. En la memòria justificativa es posa en relleu la realització, per part de la Fundació, de tot un conjunt d'activitats destinades principalment a la seua finalitat de promoció cultural.   
De tal manera, es dóna compte que la Fundació, després de la Llei 30/1994, de Fundacions, va adaptar els seus estatuts a la nova realitat legislativa i social del moment, marcada per la generalització de la sanitat pública, com també pel tancament de l'Hospital Sant Marc, ampliant les seues finalitats a «la promoció, l'execució i el finançament d'activitats benèfiques, socials i culturals» i promovent la consecució d'estes mateixes finalitats «subvencionant o patrocinant les activitats incloses en l'objecte i la finalitat».  
Així, des de l'any 2003 s'han abordat projectes com el de la restauració del rosetó de la col·legiata de Gandia, la construcció de la segona fase del centre d'acollida Palma de Gandia, regentat pels germans terciaris franciscans (centre que acollia 45 persones sense recursos), així com la restauració del retaule Els quatre elements, que es troba a la Galeria Daurada del Palau Ducal de Gandia.  
Al març de 2006 es va ampliar l'ajuda financera atorgada per la Fundació per a acabar el centre d'acollida Palma de Gandia.  
Al novembre de 2006, a proposta de l'abat rector de la Col·legiata de Gandia, es va aprovar la concessió de 360.000 euros per a la construcció del Centre Polivalent Sociocultural Joaquim Ballester, on s'ubiquen els locals de Càritas Interparroquial de Gandia i de Càritas Parroquial de la mateixa col·legiata.  
En virtut de totes estes activitats i inversions, la Fundació conclou assenyalant que «de tot el que s'ha exposat adés es desprén que la Fundació de l'Hospital de Sant Marc i de Sant Francesc de Borja ha aconseguit, en la mesura que ho permet el seu patrimoni, els seus fins fundacionals i, per tant, s'ha d'extingir i cal aplicar el romanent existent als seus fins en els termes indicats en el document adjunt. D'una altra banda, el fet que esta fundació no obtinga cap ingrés ni posseïsca tampoc béns susceptibles de generar qualsevol tipus de rendiment o de ser aportats a una altra fundació ens fa concloure que conceptualment no té sentit modificar els seus estatuts fundacionals o iniciar un procés de fusió. Per tot això, el millor compliment dels seus fins socials és el que deriva d'iniciar el procés d'extinció i liquidació per haver realitzat íntegrament la seua finalitat social, d'acord amb el que s'establix en els articles 25 i 26 de la Llei 8/1998, de 9 de desembre, de Fundacions de la Comunitat Valenciana, i 31.b de la Llei 50/2002, de 26 de desembre, de Fundacions».  
Quart. La Secció de Comptabilitat del Servici d'Entitats Jurídiques de la Conselleria de Justícia i Benestar Social, amb data 13 de gener de 2012, va emetre un informe relatiu a l'extinció i la liquidació de la Fundació, en el qual s'assenyala literalment:  
«- Que els comptes dels exercicis 2008 i 2009 han sigut presentats i depositats correctament.  
- Que la Fundació, després dels desembossaments realitzats a càrrec del seu patrimoni i respectant sempre la dotació fundacional, ha anat liquidant-lo en diferents activitats des del 8 de juliol de 2003 fins al 22 de novembre de 2006, i en esta última data ha quedat un romanent lleugerament superior a la dotació. Per això, es decidix destinar-lo (com ja ha sigut habitual en els anys anteriors) a activitats lligades al seu objecte fundacional. D'esta manera, passa de tindre en el seu patrimoni net 932.868,23 euros (com a resultat de les vendes dels seus dos immobles) a 38.495,58 euros (segons els acords de dissolució i extinció escripturats per la notària María Teresa Marín Garrido, del Col·legi de València, el 21 de juny de 2011), i en dedica la diferència a la promoció, l'execució i el finançament d'activitats benèfiques, socials o culturals, tal com s'establix en l'article 6 dels seus estatuts.  
  
- Que el romanent, que puja a 38.495,58 euros, es dividix en tres parts: en la primera es dediquen 10.000 euros a la publicació d'un llibre en què es recollirà la història de la Fundació; la segona, que puja a 28.000 euros, es dedica a col·laborar en la construcció de l'última fase del Centre Polivalent Sociocultural Joaquim Ballester; i la tercera, referida als gastos duts a terme per a liquidar la Fundació (515,08 euros), els quals s'entén des del Protectorat que són els habituals per a esta empresa, i no s'observa cap irregularitat comptable ni conceptual en este sentit.   
Finalment, i d'acord amb el que establix l'article 33.2 de la Llei 50/2002, de 26 de desembre, de Fundacions, s'entén que els béns i el dret resultants de la liquidació s'han destinat a les fundacions o a les entitats no lucratives privades que perseguisquen fins d'interés general. En este cas, el beneficiari serà el Centre Polivalent Sociocultural Joaquim Ballester i la publicació del llibre autobiogràfic de la fundació, els dos comentats anteriorment. En este sentit, considerem idònia la proposta de destinació de la dotació (30.600 euros).  
  
Queden saldats els deutes i amb una destinació del resultat positiu correcta, i el Servici d'Entitats Jurídiques de la Conselleria de Justícia aprova i admet la liquidació de la Fundació Hospital de Sant Marc i Sant Francesc de Borja».  
Quint. Segons els acords adoptats pel Patronat, i elevats a document públic en l'escriptura esmentada de 21 de juny de 2011, es dóna compte de la decisió de l'òrgan de govern de destinar el romanent en els termes següents:  
- Destinar 10.000 euros al Centre d'Estudis i Investigacions Comarcals Alfons el Vell, organisme autònom de l'Ajuntament de Gandia, una entitat que, en el marc dels actes de celebració del V centenari del naixement de sant Francesc de Borja l'any 2010, s'ha mostrat interessada a publicar un llibre en què s'arreplegue la història de la Fundació Hospital Sant Marc i Sant Francesc de Borja. Este centre es va crear l'any 1984 i té com a objectius promoure, potenciar i publicar estudis i investigacions d'interés per a la comarca de la Safor, en coordinació amb altres institucions culturals, i assessorar organismes i entitats públiques que ho sol·liciten.  
- Destinar 28.000 euros al projecte de Càritas Interparroquial de Gandia «Centre Sant Francesc de Borja d'atenció integral per a persones sense sostre», que s'inaugurarà a Gandia amb motiu igualment del V centenari del naixement de sant Francesc de Borja, per a fer front a una problemàtica social cada vegada mes creixent. Amb l'assessorament desinteressat de voluntaris i tècnics de Càritas, l'Ajuntament de Gandia va assumir el cost de l'obra civil de l'edifici i el va incloure en el Pla E per a l'any 2010. Això no obstant, n'hi ha pendents instal·lacions, com ara mobiliari dels dormitoris, dotació de tallers ocupacionals i la construcció i adequació dels tallers de la natura (agricultura, jardineria, etc.), que cal construir en un solar annex donat per Càritas. S'aporten a l'expedient memòria i pla del projecte esmentat.  
  
Sext. D'acord amb estos antecedents, la Comissió de Protectorat, en la seua sessió de 17 de gener de 2012, emet informe favorable, entre altres, del punt del dia corresponent a la ratificació de l'acord d'extinció, així com el balanç de liquidació aprovats pel Patronat de la Fundació de la Comunitat Valenciana Hospital de Sant Marc i Sant Francesc de Borja, en els termes expressats en els apartats precedents.  
  
  
Fonaments de dret  
  
Primer. L'article 9 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat per mitjà del Decret 99/2011, de 26 d'agost, del Consell, determina que correspon a esta conselleria exercir, entre altres, les competències en matèria de fundacions.   
Segon. L'article 2 del Reglament de Fundacions de la Comunitat Valenciana, aprovat per mitjà del Decret 68/2011, de 27 de maig, del Consell, establix que el protectorat de les fundacions de la Comunitat Valenciana s'exercix per la conselleria competent en matèria de fundacions, i correspon al conseller la titularitat del protectorat, sense perjuí de la possibilitat de delegació o de desconcentració.  
Tercer. La Secretaria Autonòmica de Justícia és competent per a conéixer i resoldre este expedient per delegació de l'exercici de competències en virtut de les disposicions de la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions es regirà per les disposicions dels articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
L'article 31 de la Llei 50/2002 assenyala que: «la fundació s'extingirà:  
a) Quan expire el termini pel qual va ser constituïda.  
b) Quan s'haja realitzat íntegrament la finalitat fundacional.  
c) Quan siga impossible la realització de la finalitat fundacional, sense perjuí de les disposicions dels articles 29 i 30 de la present llei.  
d) Quan així resulte de la fusió a què es referix l'article anterior.  
  
e) Quan concórrega qualsevol altra causa prevista en l'acte constitutiu o en els estatuts.  
f) Quan concórrega qualsevol altra causa establida en les lleis».  
D'acord amb allò que s'ha assenyalat en l'article 32 del mateix text legal, relatiu a les formes d'extinció:  
«1. En el supòsit del paràgraf a de l'article anterior, la fundació s'extingirà de ple dret.  
2. En els supòsits previstos en els paràgrafs b, c i e de l'article anterior, l'extinció de la fundació requerirà acord del patronat ratificat pel protectorat.  
Si no hi ha acord del patronat, o este no es ratificat pel protectorat, l'extinció de la fundació requerirà resolució judicial motivada, que podrà ser instada pel protectorat o pel patronat, segons els casos.  
  
3. En el supòsit del paràgraf f de l'article anterior es requerirà resolució judicial motivada.  
4. L'acord d'extinció o, si és el cas, la resolució judicial s'inscriuran en el Registre de Fundacions corresponent».  
Quint. De conformitat amb l'article 26 de la Llei 8/1998 esmentada, l'extinció suposa l'obertura del procediment de liquidació, i les oportunes operacions es reflectiran en el balanç de liquidació; es requerix, igualment, l'aprovació del patronat i la ratificació corresponent del protectorat.  
Sext. D'acord amb l'article 47.14 del Reglament de Fundacions de la Comunitat Valenciana, aprovat per mitjà del Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres:  
«L'extinció de la fundació, la seua liquidació i la destinació dels béns fundacionals».  
Vistos els preceptes legals esmentats, els articles 39 i 40 del Reglament de Fundacions de la Comunitat Valenciana (aprovat per mitjà del Decret 68/2011, de 27 de maig, del Consell) i tots els altres generals d'aplicació pertinent, resolc:  
  
Primer  
Ratificar l'acord d'extinció de la Fundació de la Comunitat Valenciana Hospital de Sant Marc i Sant Francesc de Borja, adoptat pel Patronat, així com el balanç de liquidació aprovat per este òrgan, els dos amb data 28 de juny de 2010, en els termes descrits en esta resolució.  
  
  
Segon  
Inscriure en el Registre de Fundacions de la Comunitat Valenciana la ratificació de l'acord d'extinció i liquidació de la Fundació de la Comunitat Valenciana Hospital de Sant Marc i Sant Francesc de Borja.  
  
  
Tercer  
Establir com a destinació dels béns i drets resultants de la liquidació la seua integració en el patrimoni del Centre d'Estudis i Investigacions Comarcals Alfons el Vell, així com de Càritas Interparroquial de Gandia, en els termes descrits en el fet sext d'esta resolució.  
  
Així mateix, es recorda, a l'efecte de la baixa registral de la Fundació, que d'acord amb allò que es prescriu en l'article 26 de la Llei 8/1998, de 9 de desembre, de Fundacions de la Comunitat Valenciana, una vegada ratificat el balanç de liquidació oportú pel Protectorat, i destinats els béns i drets a la Fundació o entitat sense ànim de lucre corresponent,  
«(...) es farà constar en el Registre de Fundacions de la Comunitat Valenciana la seua baixa, a sol·licitud del patronat, per un escrit dirigit al Registre, al qual s'adjuntarà el certificat de l'acord aprovatori del balanç de liquidació, la seua ratificació pel protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si resulten operacions pendents d'execució o formalització, haurà de ser duta a terme pel protectorat».  
  
Contra esta resolució, definitiva en via administrativa, es pot interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, d'acord amb el que s'establix en els articles 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí de poder interposar, si és el cas, un recurs potestatiu de reposició, en el termini d'un mes comptador des de l'endemà de la notificació, davant del conseller de Justícia i Benestar Social, o qualsevol altre recurs que es considere procedent.   
  
  
València, 14 de febrer de 2012.- El secretari autonòmic de Justícia: Antonio Gastaldi Mateo.